Ο **Σκοτ Τζον Μόρισον** (αγγλικά: *Scott John Morrison*, 13 Μαΐου 1968), είναι Αυστραλός πολιτικός καθώς και ο 30ός Πρωθυπουργός της Αυστραλίας, αρχηγός του Φιλελεύθερου Κόμματος, ο οποίος ανέλαβε καθήκοντα στις 24 Αυγούστου 2018 και παρέμεινε πρωθυπουργός έως τις 23 Μαΐου 2022. Είναι μέλος της Βουλής των Αντιπροσώπων από το 2007, στην περιφέρεια Κουκ στην Νέα Νότια Ουαλία.

Βιογραφία
---------

Ο ίδιος γεννήθηκε στο Σίδνεϊ και σπούδασε οικονομική γεωγραφία στο Πανεπιστήμιο της Νέας Νότιας Ουαλίας. Προτού κατέλθει στην πολιτική, εργάστηκε ως διευθυντής του Γραφείου Τουρισμού και Αθλητισμού Νέας Ζηλανδίας από το 1998 ως το 2000 και διευθύνων σύμβουλος του Tourism Australia από το 2004 ως το 2006. Ήταν επίσης πολιτειακός διευθυντής του Φιλελεύθερου Κόμματος της Νέας Νότιας Ουαλίας από το 2000 ως το 2004. Ο Μόρισον εξελέγη για πρώτη φορά βουλευτής στις εκλογές του 2007. Έπειτα από τις εκλογές του 2010 διορίστηκε αρχηγός της αντιπολίτευσης.

Έπειτα από τη νίκη του Συνασπισμού στις εκλογές του 2013, ο Μόρισον διορίστηκε υπουργός Μετανάστευσης και Συνοριακής Προστασίας στην κυβέρνηση του Τόνι Άμποτ. Από τη θέση εκείνη εφάρμοσε την επιχείρηση "Κυρίαρχα Σύνορα", που αποτέλεσε μια από τις σημαίες του Συνασπισμού. Στον ανασχηματισμό του 2014 ο Μόρισον έγινε υπουργός Κοινωνικών Υπηρεσιών. Στη συνέχεια προήχθη σε Θησαυροφύλακα τον Σεπτέμβριο του 2015, όταν ο Μάλκολμ Τέρνμπουλ αντικατέστησε τον Τόνι Άμποτ στην πρωθυπουργία.

Τον Αύγουστο του 2018 ο Πίτερ Ντάτον αναμετρήθηκε με τον Τέρνμπουλ για την αρχηγία του Φιλελεύθερου Κόμματος, εξαιτίας της μη ικανοποίησης από τη συντηρητική πτέρυγα των Φιλελευθέρων. Ο Τέρνμπουλ κέρδισε τον Ντάτον, όμως οι εντάσεις συνεχίστηκαν στους κόλπους του κόμματος, με αποτέλεσμα να αποφασιστεί από το ίδιο το κόμμα η διεξαγωγή και δεύτερης ψηφοφορίας. Ο Τέρνμπουλ επέλεξε να μην θέσει υποψηφιότητα και στην δεύτερη ψηφοφορία ο Μόρισον κέρδισε τον Ντάτον και την Τζούλι Μπίσοπ και έγινε νέος αρχηγός του Φιλελεύθερου Κόμματος και πρωθυπουργός.

Ο Μόρισον και ο συνασπισμός του κέρδισαν και τις εκλογές του 2019.

Έπειτα από την ήττα του κόμματός του στις εκλογές του 2022, αντικαταστάθηκε στην πρωθυπουργία από τον Άντονι Αλμπανίζι.

Είναι παντρεμένος με την Τζένι Γουόρεν και έχουν δύο κόρες.

Παραπομπές
----------

1. ↑  Nick Bryant (Φεβρουάριος 2012). «Scott Morrison: So Who the Bloody Hell Are You?». *The Monthly*. Αρχειοθετήθηκε από το πρωτότυπο στις 2018-04-11.. Ανακτήθηκε στις 2018-02-07.
2. ↑  «Tony Abbott's cabinet and outer ministry». *The Sydney Morning Herald*. AAP. 2013-09-16.. Ανακτήθηκε στις 2013-09-16.
3. ↑  «Dutton to immigration in reshuffle». *News.com.au*. 21 Δεκεμβρίου 2014. Αρχειοθετήθηκε από το πρωτότυπο στις 16 Οκτωβρίου 2015. Ανακτήθηκε στις 25 Αυγούστου 2018.
4. ↑  Murphy, Katharine (2015-09-20). «Malcolm Turnbull unveils his ministry». *The Guardian*.. Ανακτήθηκε στις 2015-09-20.
5. ↑  «Scott Morrison wins Liberal party leadership spill». *Nine News*. 2018-08-24.. Ανακτήθηκε στις 2018-08-24.
6. ↑  Belot, Henry (19 Μαΐου 2019). «Federal election result: Scott Morrison says 'I have always believed in miracles' as Coalition retains power». *Australian Broadcasting Corporation*. Αρχειοθετήθηκε από το πρωτότυπο στις 18 Μαΐου 2019. Ανακτήθηκε στις 18 Μαΐου 2019.

Εξωτερικοί σύνδεσμοι
--------------------

* Προφίλ στον επίσημο δικτυακό τόπο του Αυστραλιανού Κοινοβουλίου
* Προφίλ στο TheyVoteForYou.org.au

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 3016153596631951900001
* LCCN: n2019058275
* ISNI: 0000 0004 9614 4825
* GND: 1165509598
* NLA: 35497099

 |

 |